**Predkladacia správa**

Materiál sa predkladá na základe § 7 ods. 1 zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“) a z dôvodu splnenia podmienok na rozšírenie záväznosti kolektívnej zmluvy vyššieho stupňa ustanovených v § 7 ods. 2 až 4 zákona o kolektívnom vyjednávaní. Zmluvné strany kolektívnej zmluvy vyššieho stupňa podali spoločne návrh na rozšírenie záväznosti Kolektívnej zmluvy vyššieho stupňa na roky 2012 – 2015 z 29. februára 2012 uzatvorenej medzi Integrovaným odborovým zväzom a Zväzom stavebných podnikateľov Slovenska v znení dodatku č. 1 z 19. februára 2013 ku Kolektívnej zmluve vyššieho stupňa na roky 2012 – 2015 uzatvorenej 29. februára 2012 medzi Integrovaným odborovým zväzom a Zväzom stavebných podnikateľov Slovenska a dodatku č. 2 z 21. februára 2014 ku Kolektívnej zmluve vyššieho stupňa na roky 2012 – 2015 uzatvorenej medzi Integrovaným odborovým zväzom a Zväzom stavebných podnikateľov Slovenska (ďalej len „kolektívna zmluva vyššieho stupňa“) na ďalších zamestnávateľov v časti odvetvia, ktorých kód hlavnej činnosti podľa štatistickej klasifikácie ekonomických činností označenej na úrovni skupiny je 23.3 – výroba stavebného materiálu z hliny, 23.5 - výroba cementu, vápna a sadry, 23.6 – výroba výrobkov z betónu sadry a cementu a na zamestnávateľov v odvetví, ktorých kód hlavnej činnosti podľa štatistickej klasifikácie ekonomických činností označenej na úrovni divízie je 41 – výstavba budov, 42 – inžinierske stavby a 43 – špecializované stavebné práce.

V predloženom materiáli sa navrhuje rozšíriť záväznosť kolektívnej zmluvy vyššieho stupňa na zamestnávateľov, ktorí podľa zákona o kolektívnom vyjednávaní a vyhlášky Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností, majú hlavnú činnosť v časti odvetvia označenú rovnakým kódom na úrovni skupiny (SK NACE Rev. 2) 23.6 - výroba výrobkov z betónu sadry a cementu a na zamestnávateľov v odvetví, ktorí majú hlavnú činnosť na úrovni divízie označenú rovnakým kódom 41 – výstavba budov, 42 – inžinierske stavby a 43 – špecializované stavebné práce ako zamestnávatelia, ktorí uzatvorili túto kolektívnu zmluvu vyššieho stupňa.

Na prerokovanie návrhu na rozšírenie záväznosti kolektívnej zmluvy vyššieho stupňa je podľa § 7 ods. 8 zákona o kolektívnom vyjednávaní zriadená Poradná komisia na rozšírenie záväznosti kolektívnej zmluvy vyššieho stupňa založená na tripartitnom princípe, ktorej stanovisko má pre ministerstvo práce, sociálnych vecí a rodiny odporúčací charakter. Poradná komisia na rozšírenie záväznosti kolektívnej zmluvy vyššieho stupňa prerokovala návrh 11. júna 2014 a odporučila rozšíriť záväznosť tejto kolektívnej zmluvy vyššieho stupňa na ďalších zamestnávateľov na úrovni skupiny 23.6 - výroba výrobkov z betónu sadry a cementu a na úrovni divízií 41 – výstavba budov, 42 – inžinierske stavby a 43 – špecializované stavebné práce.

Návrh výnosu bude mať pozitívne sociálne vplyvy. Vplyv návrhu výnosu na rozpočet verejnej správy, podnikateľské prostredie, životné prostredie a informatizáciu spoločnosti sa nepredpokladá  žiadny.

Návrh výnosu bol predmetom bežného medzirezortného pripomienkového konania. Návrh výnosu bol zaslaný 2. júla 2014 prostredníctvom portálu právnych predpisov povinne pripomienkujúcim subjektom a ostatným subjektom, ktorých sa problematika návrhu výnosu týka, spolu 35 pripomienkujúcim subjektom. V lehote od 4. júla 2014 do 24. júla 2014 boli vznesené zásadné pripomienky, ktoré zaslala Republiková únia zamestnávateľov. Pripomienky nezaslalo 9 subjektov a 22 subjektov nemalo pripomienky. Výsledky pripomienkového konania sú uvedené vo vyhodnotení medzirezortného pripomienkového konania.

Dňa 6. augusta 2014 sa uskutočnilo rozporové konanie k dvom zásadným pripomienkam, ktoré zaslala Republiková únia zamestnávateľov. Rozpory neboli odstránené.

Návrh výnosu sa predkladá s rozporom. Zápis z rozporového konania je v prílohe.